SKRIFTLIG FORESPØRGSEL P-2699/03

af Uma Aaltonen (Verts/ALE) til Kommissionen

(3. september 2003)

Om: Handicaphundes status i EU

I flere EU-lande benytter personer med forskellige former for handicap hunde, der er optrænet til at bistå dem. Førerhunden for blinde og svagtseende er det mest velkendte eksempel på en handicaphund, der giver brugeren uafhængighed og tryghed. I EU anerkendes førerhunde som uundværlige for deres ejere, og de har nu adgang til næsten alle de steder, hvor ejeren har behov for at opholde sig. I forbindelse med Det Europæiske Handicapår er der dog grund til at være opmærksom på nye og efterhånden almindelige anvendelser af hunde til forbedring af de handicappedes livskvalitet. De bevægelseshæmmede anvender i dagliglivet handicaphunde, som hjælper dem ved at åbne døre, tænde og slukke lyset, samle tabte ting op, hente nødvendige genstande inden for den pågældende rækkevidde samt give støtte og hjælpe med at trække, når de skal bevæge sig. Menneskers uafhængighed øges, når de ikke hele tiden har behov for hjælp fra andre. Også til brug for personer med nedsat hørelse og døve optrænes der hunde med henblik på at gøre opmærksom på lyde, som kræver, at der må reageres. Døvehunde kan gøre opmærksom på alarmsignaler. som f.eks. en brandalarm, dørklokken, telefonen, eller at vandet eller maden på komfuret koger samt mange andre vigtige begivenheder i hverdagen. Desuden bidrager handicaphundene også til deres ejeres sociale integration, idet de mindsker den isolation, der skyldes handicappet.

1. Hvad vil Kommissionen gøre for at sikre, at de borgere, der benytter handicaphunde, kan føre et liv uden for mange ulemper, uden til stadighed at skulle forklare sig og uden at blive opholdt, sådan som det er tilfældet på nuværende tidspunkt?

2. Kan Kommissionen gøre noget til fordel for de handicappede i de nye medlemsstater ved allerede nu at yde støtte til initiativer og programmer på det sociale område og med hensyn til beskæftigelse og folkesundhed, så det bliver muligt at oplære fører-, handicap- og døvehunde i disse lande?

3. Vil Kommissionen henstille til medlemsstaterne at indføre en fælles norm og et fælles mærke, så alle borgere, der benytter en handicaphund, uhindret og uden at blive opholdt kan rejse, studere, søge arbejde, arbejde og opretholde sociale kontakter? Et sådant passerseddelmærke, som ville være af stor betydning i dagligdagen, ville føre til, at flere hunde blev oplært, og at de handicappede kunne leve en mere normal tilværelse.

Svar afgivet på Kommissionens vegne af Anna Diamantopoulou

(24. september 2003)

Kommissionen er stærkt forpligtet til at forbedre handicappede medborgeres livskvalitet, og den håber, at Det Europæiske Handicapår 2003 vil medføre en yderligere forøgelse af bevidstheden og informationsgraden i det europæiske samfund som helhed og dermed medvirke til at mindske de vanskeligheder, som borgere, der benytter handicaphunde, måtte være udsat for.

Kommissionen vil inden udgangen af 2003 fremlægge et lovforslag til beskyttelse af de rettigheder, der må sikres for personer med nedsat mobilitet, herunder handicappede, der rejser med fly. Forslaget vil bl.a. omfatte transport af førerhunde.

Kommissionen har ikke planer om at iværksætte et program til oplæring af handicaphunde i de nye medlemsstater. På grund af arten af en sådan aktivitet og under hensyntagen til subsidiaritetsprincippet mener Kommissionen, at en sådan oplæring hellere skal iværksættes på lokalt eller regionalt niveau.

Kommissionen vil ikke på nuværende tidspunkt henstille til medlemsstaterne, at de skal indføre fælles normer og mærker for handicaphunde. Kommissionen deler det ærede parlamentsmedlems opfattelse af, at handicaphunde generelt er anerkendte som værende nødvendige for deres brugere, samt at de i EU nu tillades adgang til næsten ethvert sted, som brugeren kan have behov for at opsøge.